রাজ্যপালের দিকে পিছন ফেরানোর ‘শাস্তি’ এখনও বহাল! সাধারণতন্ত্র দিবসেও রেড রোডে নেই মাউন্টেড পুলিশের ঘোড়া

কলকাতা: তৎকালীন রাজ্যপালের দিকে পিছন ফিরে দাঁড়ানোর ‘অপরাধের’ খেসারত চার বছর পরেও কাটল না। তাই এ বারও সাধারণতন্ত্র দিবসের (Republic Day 2026) কুচকাওয়াজে অংশ নিতে পারবে না কলকাতা পুলিশের (Kolkata Police) মাউন্টেড পুলিশের ঘোড়ারা। রেড রোডের প্যারেডে (Red Road Parade) আবারও দেখা যাবে না ঐতিহ্যবাহী ঘোড়াবাহিনীকে। তবে আসল ঘোড়ার অভাব মেটাতে সেনাবাহিনীর যান্ত্রিক ‘রোবোটিক মিউল’ দেখেই দর্শকদের সন্তুষ্ট থাকতে হতে পারে।

যদিও কুচকাওয়াজে অংশগ্রহণ না করলেও, সাধারণতন্ত্র দিবসে সকাল থেকেই ময়দানে ডিউটিতে থাকবে মাউন্টেড পুলিশের ঘোড়াবাহিনী। কুচকাওয়াজ দেখতে আসা দর্শকদের ভিড় নিয়ন্ত্রণ, আইনশৃঙ্খলা রক্ষা এবং নিরাপত্তার দিকেই তাদের দায়িত্ব সীমাবদ্ধ থাকবে।

আরও পড়ুন: সাতসকালে নিউটাউনে মর্মান্তিক দুর্ঘটনা!

এই বিতর্কের সূত্রপাত হয়েছিল ২০২২ সালের ২৬ জানুয়ারি। সেদিন ইস্টার্ন কম্যান্ডের সেনাদের প্যারেড দিয়ে শুরু হয় রেড রোডের কুচকাওয়াজ। কলকাতা পুলিশের মাউন্টেড পুলিশও ঘোড়া নিয়ে প্যারেডে অংশ নেয়। সব কিছুই চলছিল নিখুঁত ছন্দে। কিন্তু হঠাৎই দলছুট হয়ে পড়ে একটি ঘোড়া—‘আইকনিক’। তখন তার বয়স ছিল ১১ বছর।

এর আগেও একাধিকবার সাধারণতন্ত্র দিবস ও স্বাধীনতা দিবসের প্যারেডে অংশ নিয়েছিল ‘আইকনিক’। কিন্তু সেদিন আচমকাই সে প্রাক্তন রাজ্যপাল জগদীপ ধনকড়ের দিকে পিছন ফিরে দাঁড়িয়ে পড়ে। যদিও কয়েক সেকেন্ডের মধ্যেই সওয়ার তাকে কুচকাওয়াজের লাইনে ফিরিয়ে আনেন।

পরবর্তী তদন্তে লালবাজার জানতে পারে, রেড রোডের পাশে জায়ান্ট স্ক্রিনে তখন মাউন্টেড পুলিশের লাইভ ছবি দেখানো হচ্ছিল। নিজেরই চলমান ছবি দেখে ‘আইকনিক’ ভেবেছিল, সামনে আরও একদল ঘোড়া রয়েছে। সেই ‘ঘোড়াদের’ ভাল করে দেখতে গিয়েই সে নব্বই ডিগ্রি ঘুরে মূল মঞ্চের দিকে পিছন ফিরে দাঁড়ায়। ততক্ষণে বাকি ঘোড়ারা এগিয়ে গিয়েছিল।

যদিও ছন্দপতন ছিল সাময়িক, কিন্তু তার পর থেকেই সাধারণতন্ত্র দিবস ও স্বাধীনতা দিবসের কুচকাওয়াজে মাউন্টেড পুলিশকে আর রাখা হয়নি। লালবাজার সূত্রে খবর, এ বছরও তার ব্যতিক্রম হচ্ছে না।

তবে রেড রোডের প্যারেডে কলকাতা পুলিশের ট্রাফিক সার্জেন্টদের অংশগ্রহণের সম্ভাবনা রয়েছে। পাশাপাশি, সেনাবাহিনীর অত্যাধুনিক ‘রোবোটিক মিউল’ প্যারেডে অংশ নিতে পারে। রিমোট কন্ট্রোলে চালিত এই যান্ত্রিক মালবাহী খচ্চর পাহাড়ি রাস্তা, সিঁড়ি ও দুর্গম এলাকায় মাল পরিবহনে সক্ষম। গত ডিসেম্বরে শহরের মিলিটারি ট্যাটুতেও নজর কাড়ে এই রোবটগুলি।

লালবাজার জানিয়েছে, সোমবার রেড রোডে কয়েক হাজার দর্শক উপস্থিত থাকবেন। তাঁদের নিরাপত্তায় রবিবার রাত থেকেই রেড রোড ঘিরে কড়া নিরাপত্তা ব্যবস্থা নেওয়া হচ্ছে। মূল মঞ্চ ও গোটা এলাকা পুলিশ কুকুর দিয়ে তল্লাশি করা হবে। কম্যান্ডো ও বিশেষ বাহিনীও মোতায়েন থাকবে।

The post রাজ্যপালের দিকে পিছন ফেরানোর ‘শাস্তি’ এখনও বহাল! সাধারণতন্ত্র দিবসেও রেড রোডে নেই মাউন্টেড পুলিশের ঘোড়া first appeared on KolkataTV.

The post রাজ্যপালের দিকে পিছন ফেরানোর ‘শাস্তি’ এখনও বহাল! সাধারণতন্ত্র দিবসেও রেড রোডে নেই মাউন্টেড পুলিশের ঘোড়া appeared first on KolkataTV.